4.

Pievieno šādu IV pielikumu: “IV PIELIKUMS RM forma, kas attiecas uz saistībām, kas iesniegtas saskaņā ar Regulas (EK) Nr. 139/2004 6. panta 2. punktu un 8. panta 2. punktu RS FORMA, KAS ATTIECAS UZ AIZSARDZĪBAS LĪDZEKĻIEM IEVADS Ar šo formu precizē, kāda informācija un dokumenti attiecīgajiem uzņēmumiem jāiesniedz vienlaikus, piedāvājot uzņemties saistības saskaņā ar Regulas (EK) Nr. 139/2004 6. panta 2. punktu vai 8. panta 2. punktu. Pieprasītā informācija ir nepieciešama, lai Komisija varētu pārbaudīt, vai saistības spēj nodrošināt koncentrācijas saderību ar kopējo tirgu, novēršot būtisku kaitējumu efektīvai konkurencei. Komisija var atbrīvot no pienākuma iekļaut kādu konkrētu informāciju par piedāvātajām saistībām, tostarp dokumentus, vai no jebkuras citas šajā formā norādītas prasības, ja tā uzskata, ka piedāvāto saistību izskatīšanai nav nepieciešama minēto pienākumu vai prasību ievērošana. Nepieciešamās informācijas līmenis būs atkarīgs no ierosinātā aizsardzības līdzekļa veida un struktūras. Piemēram, vienas tādas uzņēmuma daļas nodalīšanas gadījumā, kura ir cieši saistīta ar citām uzņēmuma darbībām, parasti būs nepieciešama sīkāka informācija nekā autonoma uzņēmuma nodalīšanas gadījumā. Komisija ir gatava apspriest nepieciešamās informācijas apjomu ar pusēm iepriekš. Ja uzskatāt, ka kāda šajā formā prasītās informācijas daļa var nebūt vajadzīga Komisijas sniegtajam lietas izvērtējumam, varat vērsties pie Komisijas, lūdzot piešķirt jums atbrīvojumu no atsevišķām prasībām, norādot pamatotus iemeslus, kāpēc minētā informācija neattiecas uz lietu. 1. IEDAĻA Saistību apraksts 1.1. Sniedziet sīku informāciju par: i) piedāvāto saistību priekšmetu un ii) nosacījumiem to izpildei. 1.2. Ja piedāvātās saistības ietver uzņēmuma nodalīšanu, 5. iedaļā norādītas sniedzamās konkrētās ziņas. 2. IEDAĻA Piemērotība konkurences problēmu novēršanai 2. Sniedziet informāciju, kas pierāda, ka piedāvātās saistības ir piemērotas, lai novērstu būtisko kaitējumu efektīvai konkurencei, ko konstatējusi Komisija. 3. IEDAĻA Novirzes no parauga tekstiem 3. Norādiet visas piedāvāto saistību novirzes no attiecīgajiem Komisijas dienestu publicētajiem saistību parauga tekstiem versijās, kā tās laiku pa laikam tiek pārskatītas, un paskaidrojiet iemeslus šīm novirzēm. 4. IEDAĻA Saistību kopsavilkums 4. Sniedziet piedāvāto saistību rakstura un apjoma nekonfidenciālu kopsavilkumu un paskaidrojiet, kādēļ, jūsuprāt, tās ir piemērotas, lai novērstu jebkādu būtisku kaitējumu efektīvai konkurencei. Šo kopsavilkumu Komisija var izmantot piedāvāto saistību tirgus testam ar trešām personām. 5. IEDAĻA Informācija par nodalāmo uzņēmumu 5. Ja piedāvātās saistības ietver uzņēmuma nodalīšanu, iesniedziet šādu informāciju un dokumentus. Vispārēja informācija par nodalāmo uzņēmumu Būtu jāsniedz šāda informācija par nodalāmā uzņēmuma pašreizējo darbību un jau plānotajām izmaiņām nākotnē. 5.1. Aprakstiet nodalāmo uzņēmumu kopumā, tostarp tam piederošās struktūras, šo struktūru reģistrēto uzņēmējdarbības vietu un vadības atrašanās vietu, citas ražošanas vai pakalpojumu sniegšanas vietas, vispārējo organizatorisko struktūru un jebkuru citu būtisku informāciju, kas attiecas uz nodalāmā uzņēmuma administratīvo struktūru. 5.2. Norādiet, vai ir, un, ja ir, aprakstiet visus juridiskos šķēršļus nodalāmā uzņēmuma īpašnieka maiņai vai aktīvu pārvešanai, tostarp trešo personu tiesībām un nepieciešamajiem administratīvajiem apstiprinājumiem. 5.3. Uzskaitiet un aprakstiet izlaides produkciju vai sniegtos pakalpojumus, jo īpaši to tehniskos un cita veida raksturlielumus, attiecīgos zīmolus, katra šāda produkta vai pakalpojuma radīto apgrozījumu un visas inovācijas vai jaunos produktus vai plānotos pakalpojumus. 5.4. Aprakstiet līmeni, kādā darbojas būtiskas nodalāmā uzņēmuma funkcijas, ja tās nedarbojas paša nodalāmā uzņēmuma līmenī, tostarp tādas funkcijas kā izpēte un attīstība, ražošana, mārketings un pārdošana, loģistika, attiecības ar klientiem, attiecības ar piegādātājiem, IT sistēmas utt. Aprakstā būtu jāietver šo citu līmeņu loma, attiecības ar nodalāmo uzņēmumu un funkcijā iesaistītie resursi (personāls, aktīvi, finanšu resursi utt.). 5.5. Aprakstiet sīkāk saikni starp nodalāmo uzņēmumu un citiem uzņēmumiem, ko kontrolē paziņojošās puses (neatkarīgi no saiknes virziena), piemēram: — piegāde, ražošana, izplatīšana, pakalpojumi vai citi līgumi, — kopīgi materiālie vai nemateriālie aktīvi, — kopīgs vai norīkots personāls, — kopīgas IT sistēmas vai citas sistēmas un — kopīgi klienti. 5.6. Aprakstiet vispārīgos vilcienos visus attiecīgos materiālos un nemateriālos aktīvus, ko izmanto un/vai kas pieder nodalāmajam uzņēmumam, tostarp arī intelektuālā īpašuma tiesības un zīmolus. 5.7. Iesniedziet organizatorisko struktūru, norādot darbinieku skaitu, kāds šobrīd nodarbināts nodalāmā uzņēmuma katras funkcijas īstenošanā, un sarakstu par tiem darbiniekiem, kas ir vajadzīgi nodalāmā uzņēmuma darbības nodrošināšanai, aprakstot to uzdevumus. 5.8. Aprakstiet nodalāmā uzņēmuma klientus, iekļaujot arī klientu sarakstu, norādot attiecīgos pieejamos reģistrus un apvienoto apgrozījumu, kas nodalāmajam uzņēmumam rodas ar katru no šiem klientiem (izsakot EUR un kā procentus no nodalāmā uzņēmuma apvienotā apgrozījuma). 5.9. Sniedziet finanšu datus par nodalāmo uzņēmumu, tostarp par apgrozījumu un pēdējos divos gados sasniegto EBITDA, kā arī prognozi nākamajiem diviem gadiem. 5.10. Konstatējiet un aprakstiet visas izmaiņas, kas notikušas pēdējos divos gados, nodalāmā uzņēmuma uzbūvē vai saiknēs ar citiem uzņēmumiem, ko kontrolē paziņojošās puses. 5.11. Konstatējiet un aprakstiet visas izmaiņas, kas plānotas nākamajos divos gados nodalāmā uzņēmuma uzbūvē vai saiknēs ar citiem uzņēmumiem, ko kontrolē paziņojošās puses. Vispārēja informācija par nodalāmo uzņēmumu, kā aprakstīts saistībās 5.12. Aprakstiet visas jomas, kurās nodalāmais uzņēmums, kā aprakstīts piedāvātajās saistībās, pēc savas darbības rakstura un jomas atšķiras no šobrīd funkcionējošā uzņēmuma. Iegāde, ko veic piemērots pircējs 5.13. Paskaidrojiet iemeslus, kāpēc, jūsuprāt, uzņēmumu iegādāsies piemērots pircējs termiņā, kas paredzēts piedāvātajās saistībās.”